ไทยพาณิชย์ปันผล3กองLTFรวม468ล.
บลจ.ไทยพาณิชย์ โชว์จ่ายปันผล LTF 3 กองรวด มูลค่า 468 ล้านบาท
8 มี.ค. 2555

บลจ.ไทยพาณิชย์ โชว์จ่ายปันผล LTF 3 กองรวด มูลค่า 468 ล้านบาท 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทเตรียมจ่ายเงินปันผลกองทุนรวมหุ้นระยะยาว (LTF) จำนวน 3 กองทุนพร้อมกันในวันที่ 9 มี.ค.2555 ประกอบด้วยกองทุนเปิดไทยพาณิชย์หุ้นระยะยาวปันผล 70/30 (SCBLT1) กองทุนเปิดไทยพาณิชย์หุ้นระยะยาวอินเตอร์ (SCBLT4) และกองทุนเปิดไทยพาณิชย์หุ้นระยะยาวทาร์เก็ต (SCBLTT) สำหรับผลการดำเนินงานตั้งแต่วันที่ 1 ก.ค.2554-24 ก.พ.2555 รวมมูลค่าประมาณ 468 ล้านบาท
ทั้งนี้ กองทุนเปิดไทยพาณิชย์หุ้นระยะยาวปันผล 70/30 จะจ่ายปันผลรอบนี้ในอัตรา 0.27 บาทต่อหน่วย กองทุนเปิดไทยพาณิชย์หุ้นระยะยาวอินเตอร์ จะจ่ายปันผลในอัตรา 0.14 บาทต่อหน่วย และกองทุนเปิดไทยพาณิชย์หุ้นระยะยาวทาร์เก็ต จะจ่ายปันผลในอัตรา 0.24 บาทต่อหน่วย 
นางโชติกา กล่าวว่า ทั้ง 3 กองทุนมีประวัติการจ่ายปันผลได้อย่างต่อเนื่องนับตั้งแต่จัดตั้งกองทุน โดยกอง SCBLT1 จ่ายครั้งนี้เป็นครั้งที่ 11 รวมจ่ายปันผล 2.4950 บาทต่อหน่วย กอง SCBLT4 เป็นครั้งที่ 5 รวม 0.9200 บาทต่อหน่วย และกอง SCBLTT จ่ายครั้งนี้เป็นครั้งที่ 5 รวมจ่ายปันผล 1.1800 บาทต่อหน่วย ซึ่งแสดงให้เห็นถึงการบริหารกองทุนให้มีผลการดำเนินอยู่ในระดับที่ดีได้อย่างสม่ำเสมอ